ДИМЧО ДЕБЕЛЯНОВ

1910

Част 5 от „Мисли в мъглата“

chitanka.info

С душа от смътен страх обзета

стоим пред твоите врати —

о, деветстотин и десета,

кажи, какво ни носиш ти?

На наште родни небосклони

какъв ти блясък ще дадеш? —

На царя нови ли корони

от кръв и пот ще изплетеш?

На Такев — фокуси ли нови,

а на Малинов — сън блажен?

И ти ли в златен съд отрови

ще ни поднасяш всеки ден!

През теб Иванчо ли ще сключи

в далечно Немско заем нов,

а Ляпчев ритник ще получи

за свойта пламенна любов?

През тебе пак ли ще се сбират

витии смели цял рояк

да мислят средства, да прибират

на Пижа сетния петак?

О виж, три сорта либерали

и народняци чакат ред —

към тях, печални, изгладняли,

не ще ли он да свърне глед?

На „Дневник“ носиш ли машини —

ил машинации — на „Час“,

на „Реч“, на „Ден“ — богати мини,

на „Поща“ — вятър от Парнас?

А „Сбирка“ с брани-неотбрани

все жълт байрак ли ще държи?

А Вазов пак ли ще ни храни

с патриотически лъжи?

Не ще ли Пенчо крак да метне

върху Пегаса, в пот облян,

и да зацвърка „неприветно“

за някой „сън“ и „виден блян“?

Стоянчо тъй ли ще се носи

все горд, от труд несъкрушен,

и ще изпълня с людокоси

колоните на вестник „Ден“?

И ние тъй ли ще живеем

кат сянка в есенна мъгла

и в суха жажда ще копнеем

за нови родни светила?

Пред тебе в таз земя проклета

жив огън ще ли затрепти,

о, деветстотин и десета,

кажи, не носиш ли го ти?!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги